**Asistenta pakalpojuma nodrošināšana ārkārtējās situācijas laikā no 09.11.2020.**

Sakarā ar ārkārtējās situācijas izsludināšanu no 09.11.2020. stājas spēkā norma, ka asistenta pakalpojumam piešķirtās un neizmantotās stundas persona ar invaliditāti var izmantot sociālās iekļaušanās jeb brīvā laika pavadīšanas pasākumiem, nepārsniedzot personas iepriekšējos trijos kalendāra mēnešos vidēji vienā mēnesī izmantoto stundu skaitu.

1. Ja asistenta pakalpojuma saņēmējs asistenta pakalpojumu **ārkārtējās situācijas ierobežojumu dēļ vairs nevar izmantot līdzšinējā apmērā**, tad asistentam tiks samaksāts atbilstoši iepriekšējos trijos mēnešos vidēji vienā mēnesī izmantoto stundu skaitam.
2. Ja asistenta pakalpojuma saņēmējs **ārkārtējās situācijas laikā var izmantot asistenta pakalpojumu piešķirtajiem mērķiem**, piemēram, iet uz darba vietu, saņemt ārstniecības pakalpojumu, apmeklēt bankomātu u.c. vietas un to var apliecināt līgumā noteiktajā kārtībā, tad reāli sniegtās asistenta pakalpojuma stundas tiks apmaksātas līdzšinējā kārtībā saskaņā ar līgumā par asistenta pakalpojuma sniegšanu noteikto.
3. Asistentam arī ārkārtējās situācijas laikā ir jāiesniedz atskaites par iepriekšējā mēnesī sniegto asistenta pakalpojumu. **Apliecinājumus par pakalpojuma sniegšanu var neiesniegt, ja stundas ārkārtas situācijas dēļ nav iespējams izmantot piešķirtajam mērķim.** Atskaišu iesniegšanas procesu sociālajam dienestam ir jāorganizē pēc iespējas attālināti, izvairoties no dokumentu aprites klātienē. Par atskaišu aizpildīšanas un iesniegšanas kārtību katrā pašvaldībā un katrā individuālajā situācijā ir jāinteresējas pašvaldības sociālajā dienestā, kurš organizē atskaišu pieņemšanu.
4. Asistenta pakalpojuma stundas pirms ārkārtējās situācijas izsludināšanas, t.i., no š.g. 1. - 8.novembrim ir uzskaitāmas un apmaksājamas atbilstoši personai piešķirtajiem pasākumiem, līgumā par asistenta pakalpojuma sniegšanu noteiktajā kārtībā un apmērā, bet **stundu skaits ārkārtējās situācijas dienās** (9.-30.novembris un 1.-7.februāris) **veidojas kā starpība starp personas iepriekšējos trīs mēnešos vidēji mēnesī izmantoto stundu skaitu un mēneša dienās pirms/pēc ārkārtējās situācijas izmantoto skaitu.**

*Piemēram, Pēteris ir izmantojis asistenta pakalpojumu augustā 40 h, septembrī 50 h, oktobrī 30 h; vidēji 40 h mēnesī. No 1.-8.nevembrim Pēteris ar apliecinājumiem atbilstoši viņam piešķirtajiem pasākumiem ir izmantojis 18 h, tātad periodā no 9.-30.novembrim viņam pieejamas 22 h (40-18=22).*

1. Ja asistenta pakalpojuma saņēmējam ārkārtējās situācijas laikā beidzas iepriekš piešķirtā asistenta pakalpojuma lēmuma un līguma periods, tad asistenta pakalpojums bez personas iesnieguma automātiski netiek atjaunots vai pagarināts. Asistenta **pakalpojuma** **pieprasītājam** **arī ārkārtējās situācijas laikā ir jāraksta iesniegums un pašvaldības sociālā dienesta organizētajā kārtībā jāiesniedz sociālajā dienestā.** Iesniegumu par asistenta pakalpojuma piešķiršanu pašvaldības sociālais dienests izskata viena mēneša laikā, līdz ar to tas sociālajā dienestā ir jāiesniedz savlaicīgi.
2. Pirmreizējie asistenta pakalpojuma pieprasītāji un personas, kuras ilgstoši nav saņēmušas asistenta pakalpojumu (iepriekšējos trijos mēnešos asistenta pakalpojums nav izmantots), ārkārtējās situācijas laikā asistenta pakalpojumu bez apliecinājumu iesniegšanas varēs saņemt ne vairāk kā 10 h nedēļā.